bluuebunny/crossref_metadata_2025 huggingface dataset:
Το NLRP3 φλεγμονόσωμα στην χρόνια ιογενή ηπατική φλεγμονή
Authors: Μολυβδάς Αδάμ
Published: September 2021

Εισαγωγή: Η χρόνια ιογενής ηπατίτιδα είναι μια διαδεδομένη ασθένεια με σημαντικές επιπτώσεις στην υγεία. Οι μηχανισμοί που εμπλέκονται στην παθοφυσιολογία της χρόνιας ιογενούς ηπατίτιδας δεν είναι πλήρως κατανοητοί. Τα τελευταία χρόνια, in vitro δεδομένα και δεδομένα από δείγματα περιφερικού αίματος υποδεικνύουν ένα ρόλο για την IL-1β και το NLRP3 φλεγμονόσωμα. Στόχος: Διερεύνηση του ρόλου της IL-1β και του NLRP3 φλεγμονοσώματος στην παθοφυσιολογία της χρόνιας ιογενούς ηπατίτιδας.Μέθοδοι: Οι βιοψίες του ήπατος ελήφθησαν από ασθενείς με πρόσφατα διαγνωσθείσα χρόνια ηπατίτιδα Β (CHB), ασθενείς με χρόνια ηπατίτιδα Β σε ύφεση (CHB-rem) και ασθενείς με νεοδιαγνωσθείσα χρόνια ηπατίτιδα C (CHC). Οι βιοψίες χωρίστηκαν σε δύο μέρη. Το πρώτο μέρος εξετάστηκε ιστολογικά για να προσδιοριστεί ο βαθμός της φλεγμονής και της ίνωσης. Από το δεύτερο μέρος, εκχυλίστηκε RNA και μετατράπηκε σε cDNA. Το cDNA χρησιμοποιήθηκε σε ημι-ποσοτική PCR πραγματικού χρόνου (Real-Time PCR) για τη μέτρηση των επιπέδων IL1B, CASP1, NLRP3, ASC και IL1RA. Οι κυτταρικές σειρές που χρησιμοποιήθηκαν στα in vitro πειράματα ήταν Huh7.5, LX2 και ΤΗΡ-1 σε ποικιλία συνδυασμών μονοκαλλιεργειών, συν-καλλιεργειών και τριπλών καλλιεργειών με μία από τις κυτταρικές σειρές που έχουν μολυνθεί με κλώνο JFH-1. Από τις κυτταροκαλλιέργειες εκχυλίστηκε RNA και μετατράπηκε σε cDNA. Για τις κυτταρικές γραμμές, μετρήθηκε η έκφραση των γονιδίων IL1B και NLRP3.Αποτελέσματα: Η έκφραση των IL1B, CASP1 και NLRP3 είναι σημαντικά διαφορετική μεταξύ των ομάδων (p = 0.001, p = 0.001 και p = 0.038, αντίστοιχα). Οι ασθενείς με CHB εμφανίζουν σημαντικά υψηλότερα επίπεδα mRNA IL1B και CASP1 συγκριτικά με τους ασθενείς με CHB-rem και CHC. Η έκφραση IL1B συσχετίζεται σημαντικά με τα βιοχημικά δεδομένα του ήπατος σε ασθενείς με CHB (AST: ρ = 0,006, r = 0,457, ALT ρ = 0,002, r = 0,497). Τέλος, τα επίπεδα mRNA του IL1B σε ασθενείς με CHB συσχετίζονται σημαντικά με τον βαθμό φλεγμονής (p = 0,016) αλλά όχι με το στάδιο της ίνωσης (p = 0,362). Τα in vitro αποτελέσματα δείχνουν αύξηση της έκφρασης IL1B σε μονοκαλλιέργειες μια αύξηση που εξαφανίζεται σε τριπλές καλλιέργειες.Συμπέρασμα: Η IL-1β πιθανόν να διαδραματίζει σημαντικό ρόλο στην παθογένεση της χρόνιας ηπατικής φλεγμονής από τον HBV, αλλά όχι από τον HCV.
Μέγεθος δείγματος για την κατάρτιση μαζοπινάκων
Authors: Τσαναξίδου Ζωή
Published: September 2021

Δύο απαραίτητα στοιχεία στο σχεδιασμό μιας έρευνας είναι η μέθοδος δειγματοληψίας και το μέγεθος δείγματος. Στη διαχείριση φυσικών πόρων, αυξάνεται η σπουδαιότητα επιλογής της μεθόδου δειγματοληψίας και του μεγέθους δείγματος. Σκοπός της έρευνας είναι η εκτίμηση ενός ελάχιστου μεγέθους δείγματος για την κατάρτιση μαζοπινάκων, οι οποίοι χρησιμοποιούνται στη διαχείριση δασικών οικοσυστημάτων. Η εκτίμηση του μεγέθους δείγματος, διερευνήθηκε με τρεις διαφορετικές μεθοδολογίες: 1) με μία εξίσωση επικύρωσης μοντέλων παλινδρόμησης, από όπου και εκτιμήθηκε το μέγεθος δείγματος για την πρόβλεψη, 2) με τον καθορισμού διαστημάτων εμπιστοσύνης για το συντελεστή προσδιορισμού και 3) από το διάστημα εμπιστοσύνης της μέσης τιμής της εξαρτημένης μεταβλητής (όγκου), όπου το μέγεθος δείγματος προέκυψε για διάφορες θεωρητικές κατανομές της ανεξάρτητης μεταβλητής. Η εκτίμηση των στατιστικών: συντελεστής προσδιορισμού, προσαρμοσμένος συντελεστής προσδιορισμού και τυπικό σφάλμα εκτίμησης, έγινε από ένα απλό τυχαίο προδείγμα n=50, με την προσαρμογή τεσσάρων μοντέλων για μαζοπίνακες απλής και διπλής εισόδου και με ένα ή δύο συντελεστές παλινδρόμησης. Για την αξιολόγηση των εκτιμητών του μεγέθους δείγματος εφαρμόστηκε η Monte Carlo Bootstrap προσομοίωση. Η εκτίμηση των συντελεστών της παλινδρόμησης, των μεγεθών δείγματος και η προσομοίωση έγινε μέσω προγραμμάτων σε γλώσσα R. Η εκτίμηση με την πρώτη μέθοδο ήταν πιο αποτελεσματική για το μέγεθος δείγματος από τις άλλες δύο μεθόδους, λιγότερο μεροληπτική και περισσότερο ακριβής. Το μέγεθος δείγματος ήταν μικρότερο για μαζοπίνακες διπλής εισόδου, όπως και στην περίπτωση που χρησιμοποιείται μια ανεξάρτητη μεταβλητή η οποία έχει μεγαλύτερη συσχέτιση με την εξαρτημένη. Σε μη εκτεταμένα δασικά οικοσυστήματα τα οποία είναι συνήθως περισσότερο ομοιογενή και συμπαγή θα μπορούσε να χρησιμοποιηθεί η πρώτη μέθοδος εκτίμησης του μεγέθους δείγματος.
Experimental and computational investigation on the mechanical characteristics of a self-setting calcium phosphate bone cement intended for biomedical applications
Authors: Μπίμης Αλέξιος
Published: September 2021

Στη παρούσα διδακτορική διατριβή παρουσιάζεται ένας ενδελεχής χαρακτηρισμός ενός οστικού τσιμέντου φωσφορικού ασβεστίου, το οποίο παρασκευάστηκε από την ανάμειξη καθαρής σκόνης α-TCP και υδατικού διαλύματος Na2HPO4 και εν συνεχεία σκληρύνθηκε με την αντίδραση της υδρόλυσης. Ο διεξαχθείς χαρακτηρισμός καλύπτει πέντε βασικούς τομείς: i) Ανίχνευση των όποιων μικροδομικών αλλαγών κατά τη διάρκεια της περιόδου σκλήρυνσης, ii) Αξιολόγηση του επιδεικνυόμενου πορώδους, iii) Μηχανική δοκιμή του υλικού, iv) Προσροφησιμότητα του υλικού σε υγρά περιβάλλοντα, v) Οι αναπτυχθείσες παραμορφώσεις σε χαρακτηριστικές φάσεις της παρασκευής του υλικού. Επιπλέον δύο μοντέλα προσομοίωσης δημιουργήθηκαν και παρουσιάζονται, με σκοπό την περιγραφή του φαινομένου της διάχυσης σε υγρά περιβάλλοντα και των επαγόμενων υγροσκοπικών παραμορφώσεων, αντίστοιχα. Επιπροσθέτως προσομοιώθηκε επίσης μια μελέτη περίπτωσης, στην οποία διερευνάται η χρήση του εξεταζόμενου οστικού τσιμέντου σε μια ρεαλιστική εφαρμογή του.
Κοινωνικές τάξεις στην Ελλάδα
Authors: Χαρίτου Αγγελική
Published: September 2021

Η συγκριτική αυτή μελέτη μέσα από την ποσοτική έρευνα των μαθητών και των ιδίων των γονέων τους σε σχολεία όλης της Ελλάδας αλλά και η καταγραφή των δημογραφικών στοιχείων των ανιόντων των γονέων τους, είχε σαν σκοπό να καταδείξει όχι μόνο την κοινωνική κινητικότητα αλλά και τις εκπαιδευτικές και επαγγελματικές επιλογές των μαθητών αλλά και των ιδίων των γονέων τους για τα ίδια τους τα παιδιά σε μια μεταβατική περίοδο όπως είναι ο 21ος αι. Μέσα από την διεξοδική ανάλυση των δεδομένων αναφαίνεται ότι το μορφωτικό κεφάλαιο που έχει κληροδοτηθεί σε κάθε έναν από εμάς, σηματοδοτεί και προδιαγράφει κατά το μεγαλύτερο μέρος την πορεία του κάθε ενός μας μέσα από μια σειρά κοινωνικών εμποδίων που αφορούν την εκπαίδευση, το επάγγελμα, την πολιτισμική ταυτότητά μας εν γένει αλλά και το τι θα είμαστε ικανοί να μεταδώσουμε εμείς οι ίδιοι και να προσφέρουμε στα παιδιά μας.
Multimedia big data analysis and retrieval
Authors: Σεμερτζίδης Θεόδωρος
Published: September 2021

Στα πλαίσια της παρούσας διδακτορικής διατριβής μελετάται το πρόβλημα της ανάλυσης και αναζήτησης πολυμεσικών δεδομένων σε μεγάλες και δυναμικές βάσεις δεδομένων, και ειδικότερα ζητήματα που έχουν να κάνουν με την υπολογιστικά αποδοτική διαχείριση, ανάλυση και αναζήτηση μέσα σε μεγάλες βάσεις πολυμεσικών περιγραφέων (multimedia descriptors) και άλλων μεταδεδομένων πολυμέσων. Συγκεκριμένα, αρχικά παρουσιάζεται η σχετική βιβλιογραφία με έμφαση στα πολυμέσα, το διαδίκτυο και τα κοινωνικά δίκτυα. Στην συνέχεια, παρουσιάζεται μία νέα μέθοδος ομαδοποίησης (clustering) μεγάλου όγκου πολυδιάστατων διανυσματικών δεδομένων με χρήση ημι-εποπτευόμενης μάθησης και περιορισμούς, και παρατίθεται συγκριτική αξιολόγηση της μεθόδου με άλλες σχετικές μεθόδους. Ακολουθεί η παρουσίαση μεθόδου ομαδοποίησης πολυμεσικών δεδομένων από κοινωνικά δίκτυα για τον εντοπισμό συμβάντων στον πραγματικό κόσμο. Επιπρόσθετα παρουσιάζεται μία μεθοδολογία για την ανάλυση πολυδιάστατων διανυσμάτων περιγραφέων και η χρήση της για την αποδοτική διευθυνσιοδότηση (indexing) περιγραφέων εικόνων διατηρώντας το υπολογιστικό κόστος χαμηλό. Επιπλέον παρουσιάζεται μεθοδολογία και ερευνητικά αποτελέσματα για την, σε πραγματικό χρόνο, ανάλυση και αναζήτηση πολυμέσων μεγάλου όγκου με την συνέργια υπολογιστικών μεθόδων με ανθρωποκεντρικές τεχνικές και την συλλογική ευφυΐα. Τέλος, παρουσιάζεται ένα πρωτόκολλο για την αποδοτική αναζήτηση πολυμέσων μέσα σε περιεχομενο-κεντρικά δίκτυα (Content-Centric Networks), καθώς και παρουσιάζεται η εφαρμογή του σε αναζήτηση εικόνων και 3Δ αντικειμένων σε ένα πειραματικό δίκτυο. Η διατριβή ολοκληρώνεται με την σύντομη παρουσίαση του λογισμικού που αναπτύχθηκε κατά την διάρκεια αυτής της προσπάθειας.
Επίδραση στατινών στον οστίτη ιστό επιμύων σε πειραματικά μοντέλα μεταβολικών οστικών διαταραχών (σε στέρηση οιστρογόνων)
Authors: Σεφέρος Νικόλαος
Published: September 2021

H Οστεοπόρωση είναι σιωπηλή, εξελισσόμενη, συστηματική νόσος του σκελετού, που χαρακτηρίζεται από διαταραχή της αρχιτεκτονικής του οστού με ελάττωση της οστικής μάζας/πυκνότητας και προσβάλλει γυναίκες στην εμηνοπαυσιακή και μεταεμμηνοπαυσιακή φάση αλλά και άνδρες στην 3η ηλικία κυρίως σε αναλογία 6:1. H περιοδοντίτιδα χρόνια φλεγμονώδης, πολυπαραγοντικής προέλευσης, νόσος έχει συσχετιστεί με τη γενική οστεοπόρωση (απώλεια της οστικής πυκνότητας).Οι στατίνες, αναστολείς της HMG-CoA-αναγωγάσης, δρουν όχι μόνο ως παράγοντες μείωσης της χοληστερόλης, αλλά μπορεί να διεγείρουν σχηματισμό οστού με την αναβολική και αντιαπορροφητική τους δράση, όπως τεκμηριώνεται σε σειρά μελετών.Ο σκοπός της μελέτης ήταν να ερευνηθεί ο ρόλος των στατινών ως οστεοαναγεννετικών παραγόντων σε εγκατεστημένη οστεοπόρωση επιμύων (Wistar) λόγω έλλειψης οιστρογόνων (από ωοθηκεκτομή) και να εξεταστεί η προληπτική δράση αυτών σε ήδη οστεοπορωτικό υπόστρωμα. 50 θηλυκοί αρουραίοι τύπου Wistar ηλικίας 4-6 εβδομάδων, βάρους 200-300 gr χωρίστηκαν σε πέντε ομάδες. Τα πειραματόζωα στις ομάδες 1, 2 και 3 (n = 10) υπέστησαν ωοθηκεκτομή. Οι ομάδες 4 και 5 ήταν μάρτυρες. Τα πειραματόζωα των ομάδων 2, 3 και 5 έλαβαν σιμβαστατίνη 0,5 mg / kg / ημερησίως p.o για 3 μήνες. Το μηριαίο, η κάτω γνάθος και η μήτρα απομονώθηκαν, αφαιρέθηκαν και προσδιορίσθηκαν οι παράμετροι μεγέθους. Η οστική πυκνότητα (BMD) εκτιμήθηκε μέσω απορροφησιομετρίας διπλοενεργειακών ακτίνων Χ (DEXA) ενώ τα βιοχημικά ευρήματα του ορού μετρήθηκαν επίσης.Η ωοθηκεκτομή οδήγησε σε τάση μείωσης των μετρικών παραμέτρων (βάρος, ειδικό βάρος, απόλυτο βάρος/βάρος σώματος του μηριαίου οστού και των κάτω γνάθων που αποκαθίσταται υπό την επίδραση σιμβαστατίνης. Ο προσδιορισμός της οστικής μάζας μέσω απορροφησιομετρίας διπλοενεργειακών ακτίνων Χ (DEXA) έδειξε σημαντική ελάττωση της μάζας παρουσία ωοθηκεκτομής σε σχέση με τους μάρτυρες που έτεινε να αναταχθεί είτε σε προληπτική λήψη στατινών είτε σε θεραπευτική χορήγηση. Η IL-13 του ορού επηρεάζεται θετικά από τη χορήγηση σιμβαστατίνης.
Συμβολή στη μελέτη της ωτοσκλήρυνσης δια των ωτοακουστικών εκπομπών και της τυμπανομετρίας πολλαπλών συχνοτήτων
Authors: Μάντζαρη Ειρήνη
Published: September 2021

Οι ωτοακουστικές εκπομπές επηρεάζονται σημαντικά σε ασθενείς με ωτοσκλήρυνση. Ο στόχος της παρούσας μελέτης ήταν να διερευνήσει την επίδραση δύο διαφορετικών τύπων χειρουργικής αναβολοτομής (μικρής θυριδοποίησης και μικροτραυματικής) στην έκλυση των παροδικά προκλητών ωτοακουστικών εκπομπών και των εκπομπών προϊόντων ακουστικής παραμόρφωσης καθώς και να συνεκτιμήσει πιθανή συσχέτιση με τις αλλαγές στη μετρούμενη συχνότητα αντήχησης του μέσου ωτός.Διενεργήθηκε αναδρομική αξιολόγηση προοπτικά συλλεξάντων δεδομένων από 51 ασθενείς με ωτοσκλήρυνση. Στη μελέτη συμμετείχαν 50 φυσιολογικά άτομα που αποτέλεσαν την ομάδα ελέγχου. Είκοσι επτά ασθενείς υποβλήθηκαν σε αναβολοτομή μικρής θυριδοποίησης και 24 ασθενείς σε μικροτραυματική αναβολοτομή. Σε όλες τις περιπτώσεις διενεργήθηκε απλή τονική ακοομετρία (PTA). Ο βασικός στόχος της μελέτης ήταν η εκτίμηση της έκλυσης των παροδικά προκλητών ωτοακουστικών εκπομπών και των ωτοακουστικών εκπομπών προϊόντων παραμόρφωσης τόσο προεγχειρητικά όσο και μετεγχειρητικά σε προγραμματισμένες συνεδρίες των 2 και 5 μηνών, συνολικά και ανά είδος χειρουργικής επέμβασης. Η ανίχνευση των εκπομπών γινόταν σε πέντε εξεταζόμενες συχνότητες (1, 1.4, 2, 2.8 και 4 kHz). Σε κάθε περίπτωση γινόταν συναξιολόγηση με τη συχνότητα αντήχησης του μέσου ωτός όπως προέκυπτε από τη διενέργεια τυμπανομετρίας πολλαπλών συχνοτήτων. Όλοι οι ασθενείς επέδειξαν σημαντική βελτίωση στην ποιότητα ακοής μετεγχειρητικά, με σημαντικού βαθμού σύγκλειση του χάσματος οστέινης και αέρινης αγωγιμότητας, όπως διαπιστώθηκε από την απλή τονική ακοομετρία. Η μέση τιμή της συχνότητας αντήχησης του μέσου ωτός ήταν σχεδόν εντός φυσιολογικών ορίων μετεγχειρητικά στους ασθενείς που υποβλήθηκαν σε μικροτραυματική αναβολοτομή, ωστόσο ήταν εκσεσημασμένα ελαττωμένη στους ασθενείς στους οποίους διενεργήθηκε αναβολοτομή με μικρή θυριδοποίηση. Η ανίχνευση τόσο των TEOAEs όσο και των DPOAEs βελτιώθηκε, ωστόσο όταν η εκτίμησή τους εξετάστηκε με βάση τις συχνότητες έκλυσης, στατιστικά σημαντική αύξηση στον αριθμό των ασθενών με ανιχνεύσιμες OAEs παρατηρήθηκε κυρίως στις χαμηλές εξεταζόμενες συχνότητες (1 και 1.4 kHz). Ασθενείς πάσχοντες από ωτοσκλήρυνση εμφανίζουν σημαντικού βαθμού βελτίωση στην ανίχνευση των ωτοακουστικών εκπομπών, ιδίως κατά την εξέταση των χαμηλών συχνοτητων, μετά τη διενέργεια και των δύο χειρουργικών επεμβάσεων. Η συχνότητα αντήχησης του μέσου ωτός ομαλοποιείται πλήρως μετά τη μικροτραυματική αναβολοτομή αλλά ελαττώνεται υπερβολικά μετά την αναβολοτομή μικρής θυριδοποίησης. Το γεγονός αυτό αντανακλά καλύτερη ποιότητα ακοής και καλύτερη ανοχή υψηλής έντασης θορύβου στους ασθενείς της μικροτραυματικής τεχνικής.
Μελέτη της λειτουργικότητας των αριστερών καρδιακών κοιλοτήτων με την τεχνική της διδιάστατης ιστικής παραμόρφωσης (2d strain) σε ασθενείς με ομοζυγή Β- μεσογειακή αναιμία
Authors: Καραμάνου Αλεξάνδρα
Published: September 2021

Η β-θαλασσαιμία αποτελεί μοναδική πάθηση, που χαρακτηρίζεται από πρώιμη σοβαρή διαστολική δυσλειτουργία εξαιτίας κυρίως της εναπόθεσης σιδήρου στο μυοκάρδιο, ενώ η συστολική δυσλειτουργία της αριστερής κοιλίας είναι μάλλον πολυπαραγοντικής αιτιολογίας. Σκοπός της μελέτης μας ήταν η διερεύνηση της διαστολικής δυσλειτουργίας με τη χρήση ενός νέου ηχωκαρδιογραφικού δείκτη όπως είναι το speckle tracking συγκριτικά με τις συμβατικές μεθόδους. Στη μελέτη μας συμπεριλήφθησαν 88 ασθενείς (38 άνδρες, 50 γυναίκες) ηλικίας 36±8.2 έτη με μείζονα β-θαλασσαιμία και διατηρημένο κλάσμα εξωθήσεως (LVEF>55%). Οι ασθενείς διακρίθηκαν σε δύο κατηγορίες ανάλογα με το πηλίκο Ε/Ε’: Ομάδα A: ασθενείς με E/E′ ≤8 και ομάδα B: ασθενείς με E/E′ >8. Ως όριο αποκοπής χρησιμοποιήθηκε το 8 καθώς έχει φανεί από τη βιβλιογραφία ότι αυτό τα όριο διακρίνει την φυσιολογική από την παθολογική διαστολική λειτουργία. Όλοι οι ασθενείς υποβλήθηκαν σε πλήρη ηχωκαρδιογαρφική μελέτη με παλμικό και ιστικό Doppler όπως επίσης και με τις νεότερες μεθόδους της διδιάστατης ιστικής παραμόρφωσης 2–4 ημέρες μετά τη μετάγγιση αίματος. Επίσης διενεργήθηκε και αιμοληψία για τη μέτρηση της αιμοσφαιρίνης, της φερριτίνης και του BNP. Οι όγκοι του αριστερού κόλπου (LAV max, LAV min) όπως επίσης και ο LAVI ήταν σημαντικά υψηλότεροι σε ασθενείς με διαστολική δυσλειτουργία συγκριτικά με ασθενείς με φυσιολογική διαστολική λειτουργία (LAV max: 57.6±19.4 vs. 71.3±22.9, P < 0.01, LAV min: 20.2 ±11.4 vs. 33.9±18, P < 0.01, LAVI: 37.66±12.18 vs. 47.13±14.77, P < 0.01). Οι τιμές του ακτινικού 2D strain (RS) και του μέγιστου κολπικού 2D strain (AS) ήταν σημαντικά ελαττωμένες σε ασθενείς με παθολογική διαστολική λειτουργία συγκριτικά με ασθενείς χωρίς διαστολική δυσλειτουργία (RS: 43.48±13.92 vs. 35.58 ±11.32, P < 0.05; AS: 36.36±8.45 vs. 29.85±9.25, P < 0.01). Με τη χρήση της καμπύλης ROC φάνηκε ότι το μέγιστο κολπικό 2D strain σε τιμή cut-off = 41.1 cm/s χαρακτηρίζεται από υψηλή ακρίβεια (AUC: 0.66, P < 0.05 στη διάκριση της φυσιολογικής από την παθολογική διαστολική λειτουργία (E/E′<8) με ευαισθησία της τάξης του 90% και η ειδικότητα της τάξης του 81%. Οι ασθενείς με μείζονα β-θαλασσαιμία με διατηρημένο κλάσμα εξωθήσεως είχαν στατιστικά σημαντικά επηρεασμένες τιμές κολπικού 2d strain κατά τον επιμήκη άξονα και 2d strain της αριστερής κοιλίας κατά τον ακτινικό άξονα. Οι νεότεροι ηχωκαρδιογραφικοί δείκτες είχαν καλύτερη προγνωστική αξία συγκριτικά με τους κλασικούς δείκτες για την ανίχνευσης λανθάνουσας δυσλειτουργίας στους ασθενείς με μείζονα β-θαλασσαιμία.
Mechanisms of signal transduction pathways in Parkinson’s disease
Authors: Ξημεράκης Μεθόδιος
Published: September 2021

Κατά τα τελευταία χρόνια έχει καταστεί ολοένα και πιο σαφές ότι τα πρωτεϊνικά επίπεδα της α-συνουκλεΐνης παίζουν σημαντικό ρόλο στην παθογένεια της νόσου του Πάρκινσον. Πρόσφατα στοιχεία δείχνουν επίσης ότι συγκεκριμένες μορφές της εξωκυττάριας α-συνουκλεΐνης εμπλέκονται στην εξέλιξη της παθολογίας της νόσου. Ως εκ τούτου, είναι εύλογο ότι η απορρύθμιση των φυσιολογικών επιπέδων της εξωκυττάριας α-συνουκλεΐνης μπορεί να αποτελεί έναν αιτιολογικό παράγοντα κινδύνου στη νόσο του Πάρκινσον. Συνεπώς, η διαλεύκανση των υποκείμενων μηχανισμών που ρυθμίζουν τα επίπεδα της εξωκυττάριας α-συνουκλεΐνης γίνεται απαραίτητη. Μέχρι σήμερα, οι αποικοδομητικοί μηχανισμοί που εμπλέκονται έχουν λάβει πολύ λίγη προσοχή. Στη παρούσα μελέτη, επιδιώξαμε να διερευνήσουμε παράγοντες και μηχανισμούς που ρυθμίζουν τα επίπεδα της εξωκυττάριας α-συνουκλεΐνης αξιοποιώντας μια σειρά ενζυμικών, βιοχημικών και πρωτεομικών προσεγγίσεων. Ως πηγή εξωκυττάριας α-συνουκλεΐνης χρησιμοποιήσαμε το θρεπτικό μέσο επαγόμενων SH-SY5Y κυττάρων που υπερεκφράζουν και εκκρίνουν την πρωτεΐνη αυτή σε φυσιολογικές συγκεντρώσεις. Χρησιμοποιώντας την καλλικρεΐνη 6, ένα εξωκυττάριο ένζυμο που είναι γνωστό ότι πρωτεολύει την ανασυνδυασμένη α-συνουκλεΐνη, δείξαμε για πρώτη φορά, ότι σε αντίθεση με τις ανασυνδυασμένες μορφές, οι φυσικά εκκρινόμενες μορφές της α-συνουκλεΐνης (αγρίου τύπου & A53T) είναι ανθεκτικές σε απευθείας πρωτεόλυση από το ένζυμο αυτό. Αυτή η διαφορική επιδεκτικότητα φαίνεται να οφείλεται, εν μέρει, στη μη ομοιοπολική σύνδεση της εκκρινόμενης α-συνουκλεΐνης με λιπίδια. Στην συνέχεια, δείξαμε ότι η εκκρινόμενη α-συνουκλεΐνη μπορεί να πρωτεολυθεί από την καλλικρεΐνη 6 εμμέσως και συγκεκριμένα μέσω της ενεργοποίησης μιας εκκρινόμενης μεταλλοπρωτεάσης, υποδηλώνοντας τη συμμετοχή ενός πρωτεολυτικού μονοπατιού στον καταβολισμό της εκκρινόμενης α-συνουκλεΐνης. Τα αποτελέσματά αυτά, υποδηλώνουν ξεκάθαρα ότι οι φυσιολογικές τροποποιήσεις της εκκρινόμενης α-συνουκλεΐνης επηρεάζουν την βιοχημική συμπεριφορά της και παρέχουν νέες γνώσεις για μηχανισμούς και πιθανούς στόχους για θεραπευτικές παρεμβάσεις.
Μελέτη ρύθμισης γονιδιακής έκφρασης στο σύνδρομο Sjögren
Authors: Αλεβίζος Ηλίας
Published: September 2021

Το σύνδρομο Sjögren χαρακτηρίζεται από στοιχεία συστημικής αυτοανοσίας και δυσλειτουργίας και φλεγμονής στους εξωκρινείς αδένες. Η ακριβής αιτία της εξωκρινούς δυσλειτουργίας στο SS δεν έχει διασαφηνιστεί αλλά θεωρείται ότι συνεισφέρουν σημαντικά μεσολαβούμενοι από το ανοσοποιητικό αλλά και μη ανοσοποιητικοί μηχανισμοί. Η διάγνωση βασίζεται στο συνδυασμό υποκειμενικών συμπτωμάτων και αντικειμενικών σημείων όπως στεγνού στόματος ή/και ξηροφθαλμίας, παρουσίας αυτοαντισωμάτων και φλεγμονώδους διήθησης στους δευτερεύοντες σιελογόνους αδένες.Τα μόρια microRNA (miRNAs) είναι μια ομάδα μικρών μορίων RNA, μήκους 21-24 νουκλεοτιδίων, που εμπλέκονται στη ρύθμιση μιας ευρείας ποικιλίας κυτταρικών και φυσιολογικών διαδικασιών[1-3]. Ασκούν τις επιδράσεις τους με δύο μηχανισμούς: με αποδόμηση του αγγελιοφόρου RNA και διακοπή της μετάφραση. Ένα μοναδικό μόριο mRNA συνήθως μεταφράζεται σε μια μόνο πρωτεΐνη. Ωστόσο, ένα μοναδικό μόριο microRNA είναι ικανό να ρυθμίζει τη μετάφραση πολλαπλών γονιδίων που εμπλέκονται σε μια συγκεκριμένη λειτουργία. Οι αλλαγές στα επίπεδα μεμονωμένων μορίων mRNA μπορεί τελικά να τροποποιηθούν ή να εκμηδενιστούν από τη μετα-μεταφραστική ρύθμιση και έτσι να είναι λιγότερο αντιπροσωπευτικές της φυσιολογικής κατάστασης του κυττάρου σε σχέση με τα μόρια microRNA. Σε αυτή τη διατριβή παρουσιάζουμε τρείς διαφορετικές μελέτες σχετιζόμενες με το ρόλο των μορίων microRNA σto σύνδρομο Sjögren.Η πρώτη μελέτη εξερευνεί τη δυνατότητας χρήσης των μορίων microRNA ως διαγνωστικών και λειτουργικών βιοδεικτών στις αυτοάνοσες νόσους. Συγκεκριμένα, χρησιμοποιήσαμε μικροσυστοιχίες microRNA για να προσδιορίσουμε το προφίλ των δευτερευόντων σιελογόνων αδένων από άτομα ελέγχου και ασθενείς με πρωτοπαθές σύνδρομο Sjögren. Για να εκτιμηθεί η βιολογική εγκυρότητα των διαφορών στα προφίλ των μορίων microRNA μεταξύ των διαφόρων ομάδων εντοπίσαμε τις προβλεπόμενες ατραπούς–στόχους των διαφορικά εκφρασμένων μορίων microRNA χρησιμοποιώντας το πρόγραμμα Ingenuity Pathway Analysis.Η δεύτερη μελέτη εστιάζεται στην ανακάλυψη μέχρι πρότινος αγνώστων μορίων microRNA στους σιελογόνους αδένες των ασθενών με πρωτοπαθές σύνδρομο Sjögren μέσω της μεθόδου Next Generation Sequencing (NGS - Αλληλούχηση Νέας Γενιάς). Η τρίτη μελέτη εστιάζεται στα εξωσώματα από ανθρώπινη σίελο ως πηγή βιοδεικτών microRNA, παρουσιάζοντας μεθόδους για την απομόνωση των εξωσωμάτων απο σίελο μη διεγερμένης και διεγερμένης ολικής, παρωτιδικής και υπογνάθιας σιέλου.
Ανάπτυξη νέων πολυ-λειτουργικών δομικών σύνθετων υλικών με ενίσχυση πολλαπλής κλίμακας για βελτιωμένη θραυστομηχανική συμπεριφορά
Authors: Κωσταγιαννακοπούλου Χριστίνα
Published: September 2021

Η χρήση νανο-σωματιδίων ως ενισχυτική φάση της μήτρας Ινωδών Σύνθετων Υλικών (ΙΣΥ) οδηγεί σε Σύνθετα Υλικά (ΣΥ) με ενίσχυση πολλαπλής κλίμακας. Η ινώδης ενίσχυση στη μίκρο/μάκρο κλίμακα καθορίζει τη μακροσκοπική μηχανική συμπεριφορά των ΣΥ ενώ η ενίσχυση στη νανο-κλίμακα βελτιώνει τη θραυστο-μηχανική συμπεριφορά των ΣΥ εισάγοντας συμπληρωματικούς μηχανισμούς απορρόφησης ενέργειας κατά τη θραύση, προσδίδοντας βελτιωμένη ανοχή στη βλάβη. Την τελευταία δεκαετία έχει παρατηρηθεί ότι η εισαγωγή νανο-σωματιδίων άνθρακα στη μήτρα ΣΥ βελτιώνει σημαντικά τις ηλεκτρικές και θερμικές ιδιότητες των ΣΥ συμβάλλοντας σημαντικά στην ενίσχυση της πολυ-λειτουργικότητάς τους. Στη παρούσα διδακτορική διατριβή αναπτύχθηκαν δομικά ΣΥ με ενίσχυση ινών άνθρακα και πολυμερή μήτρα τροποποιημένη με διάφορα γραφιτικά νανο-σωματίδια (Gr-CFRP). Πιο συγκεκριμένα, χρησιμοποιήθηκαν πολυστρωματικά γραφένια 4, 12 και 25 γραφιτικών επιπέδων καθώς και οξείδια του γραφενίου σε διάφορες περιεκτικότητες ώστε να επιτευχθεί ενίσχυση πολλαπλής κλίμακας. Επιπλέον, μελετήθηκε η ανάπτυξη διαδικασιών επεξεργασίας και παραγωγής Gr-CFRP ενώ παράλληλα διερευνήθηκε η πολυ-λειτουργικότητά τους. Αρχικά, πραγματοποιήθηκε διερεύνηση της καταλληλότερης περιεκτικότητας και του τύπου των νανο-σωματιδίων γραφενίου στο υλικό της πολυμερούς μήτρας σε ΙΣΥ μέσω της μελέτης της θραυστο-μηχανικής συμπεριφοράς των νανο-ενισχυμένων ΙΣΥ σε συνθήκες θραύσης τύπου Ι και ΙΙ καθώς και μέσω της θερμικής και ηλεκτρικής τους αγωγιμότητας. Εν, συνεχεία αναπτύχθηκαν ΙΣΥ τροποποιημένα ταυτόχρονα με νανο-σωματίδια γραφενίου και νανο-σωλήνες άνθρακα προκειμένου να μελετηθεί αρχικά η συνεισφορά των πλεονεκτημάτων των νανο-σωματιδίων στη πολυ-λειτουργικότητα του τελικού συνθέτου καθώς και το ενδεχόμενο συνέργειας μεταξύ τους για τη βελτίωση των θραυστο-μηχανικών ιδιοτήτων. Τέλος ακολούθησε ανάλυση της μικρο-δομής των υλικών έχοντας ως στόχο την αναγνώριση και ανάδειξη των μηχανισμών απορρόφησης ενέργειας.
Μηχανισμοί πολεοδομικής παρέμβασης και σύγχρονη νομοθεσία
Authors: Αγγελίδου Βασιλική
Published: September 2021

Με την παρούσα διατριβή διερευνάται μια μέθοδος παρέμβασης στην αστική ανάπτυξη εναλλακτική απέναντι σε θεσμοθετημένες και επί μακρόν εφαρμοζόμενες, όπως διατυπώθηκε σε προτάσεις και εφαρμογές με τρεις μηχανισμούς τη Μεταφορά Δικαιωμάτων Ανάπτυξης - Transfer of Development Rights (TDR), τον Έλεγχο της Ανάπτυξης - Development Control και τη Μεταφορά Συντελεστή Δόμησης (ΜΣΔ), σε πέντε συνολικά χώρες (ΗΠΑ, Ιταλία-Βρετανία-Ελλάδα και Κύπρο, αντίστοιχα). Πολεοδομικός μηχανισμός αναδιανομής δομικής ανάπτυξης με σκοπό την προστασία-διατήρηση κοινωνικών, πολιτιστικών, περιβαλλοντικών αγαθών. Βασίζεται στον διαχωρισμό του δικαιώματος δομικής ανάπτυξης από την κυριότητα της γης και την διαχείρισή της σαν χωριστού αγαθού. Ευρίσκεται μεταξύ της στέρησης της ιδιοκτησίας-ιδιωτικής ακίνητης περιουσίας με αναγκαστική απαλλοτρίωση και με καταβολή αποζημίωσης και των κανονιστικών όρων και περιορισμών δόμησης χωρίς αποζημίωση. Η σύγχρονη νομοθεσία αναφέρεται στην ελληνική νομοθεσία που εκδόθηκε σύμφωνα με τις επιταγές του άρθρου 24 σε συνδυασμό με το άρθρο 17 του Συντάγματος του 1975 κατά το διάστημα 1976-2009 με έρευνα των αντίστοιχων ρυθμίσεων στα πλαίσια του ΝΔ 17/7/1923. Η συγκριτική μελέτη των στοιχείων των τριών μηχανισμών, η αναζήτηση ανάμεσα σε ομοιότητες, διαφορές και στα επιμέρους στοιχεία επιτυχίας και αποτελεσματικότητας ή αποτυχίας και απενεργοποίησης μεταξύ της ελληνικής εκδοχής και των προτάσεων και εφαρμογών στις άλλες χώρες οδηγούν στο συμπέρασμα της αναγκαιότητας προσαρμογής των εκάστοτε μηχανισμών παρέμβασης του πολεοδομικού σχεδιασμού στις συνθήκες, τα κεκτημένα και τις ιδιαιτερότητες για την επίτευξη των στόχων της αειφόρου ανάπτυξης.
Άγγελος Θεοδωρόπουλος
Authors: Μπενάτση Λαμπρινή
Published: September 2021

Σκοπός της παρούσας διδακτορικής διατριβής ήταν η μελέτη του έργου του ζωγράφου και χαράκτη Άγγελου Θεοδωρόπουλου. Ξεκινήσαμε ερευνώντας στο Ληξιαρχείο Αθηνών τα βιογραφικά του στοιχεία, για να εξακριβώσουμε τη χρονολογία γέννησής του. Συνεχίσαμε με τις σπουδές του στο Λεόντειο Λύκειο και στη Σχολή Καλών Τεχνών για να δούμε τις επιδράσεις που δέχτηκε από τους καθηγητές του και να διαπιστώσουμε την εξέλιξή του στη συνέχεια. Έτσι δείξαμε ότι το έργο του είναι πολύ μεγάλο και καλύπτει ένα μεγάλο φάσμα στο χώρο των εικαστικών τεχνών: χαρακτικά, μονοτυπίες, έργα ζωγραφικά, εικονογραφήσεις βιβλίων, σκίτσα και γελοιογραφίες σε εφημερίδες. Δείξαμε ότι δικαίως ο Θεοδωρόπουλος ανήκει σήμερα στους πρωτοπόρους της χαρακτικής.Στα γελοιογραφίες δείξαμε ότι τα ιστορικά γεγονότα της εποχής, ελληνικά και διεθνή, εμπνέουν το Θεοδωρόπουλο και συνεπώς αυτές είναι συνυφασμένες με την εποχή τους και τη σχολιάζουν. Αναφορά π.χ. στην εκλογική νίκη του Ελευθερίου Βενιζέλου στις 12-8-1910. Οι γελοιογραφίες δημοσιεύονται σε περιοδικά και εφημερίδες της εποχής του. Το γεγονός αυτό δείχνει μια άμεση αποδοχή του έργου στην εποχή του. Μελετήσαμε και σχολιάσαμε τις εικονογραφήσεις βιβλίων. Πρόκειται για το έργο Θλιμμένοι θεοί. Εντυπώσεις από το Παρίσι του Κώστα Αθάνατου, το Φως που καίει του Κώστα Βάρναλη, τις Δύο Αγάπες του Νίκου Βέλμου, τα Θεία Δώρα του Ζαχαρία Παπαντωνίου. Ασφαλώς η συνεισφορά του στον τομέα αυτό έχει τη δική της σημασία για το μελετητή του έργου του. Στη συνέχεια ασχοληθήκαμε με τον κύριο όγκο του έργου του που είναι τα χαρακτικά. Δείξαμε ότι ασχολήθηκε με όλα τα είδη της χαρακτικής και έκανε α) ξυλογραφίες β) χαλκογραφίες. Στις ξυλογραφίες χρησιμοποίησε ορθό και πλάγιο ξύλο, όπου μελέτησε τις φωτοσκιάσεις και την εσωτερική δομή του χώρου.Στις χαλκογραφίες χρησιμοποίησε όλες τις τεχνικές. Δείξαμε ότι οι θεματικές του καλύπτουν ένα ευρύ φάσμα: νεκρές φύσεις, τοπία, νησιώτικα τοπία, πορτρέτα, γυμνά. Δείξαμε ακόμη ότι η διαφορετική, κάθε φορά τεχνική, δίνει διαφορετικό αισθητικό αποτέλεσμα. Διαπιστώσαμε ότι και εδώ η εποχή δεν τον αφήνει ανεπηρέαστο. Ο πόλεμος, η κατοχή, η πείνα καταγράφονται στα έργα του.Από πλευράς τεχνικής διαπιστώσαμε και δείξαμε στην παρούσα διατριβή ότι ο Θεοδωρόπουλος μελέτησε όλους τους μεγάλους ζωγράφους, Έλληνες και ξένους (Παρθένη, Μαλέα, Μπουζιάνη, Cézanne, Mattisse, Ingres, Munch, Kirchener), αλλά και τους ευρύτερα ανανεωτές της τέχνης, όπως ο Le Corbusier. Επομένως η ευρυμάθειά του είναι ένα στοιχείο που φιλοδοξήσαμε να αναδείξουμε.Αφουγκράστηκε λοιπόν όλα τα νέα ρεύματα στην Ευρώπη: του ιμπρεσιονισμού, εξπρεσιονισμού, κυβισμού, φωβισμού και αφομοίωσε και χρησιμοποίησε τα νέα στοιχεία στο έργο του.Δείξαμε στην παρούσα διατριβή ότι τελικά ο Θεοδωρόπουλος δημιουργεί ένα εικαστικό σύμπαν, το οποίο παραπέμπει και συνυφαίνεται με την ιστορία, την παράδοση, το Ελληνικό και ευρωπαϊκό γίγνεσθαι. Αυτή η σύζευξη Ελληνικού και Ευρωπαϊκού είναι ένα από τα στοιχεία εκείνα που παρουσιάζονται στην παρούσα διατριβή.Εμείς, προκειμένου να μελετήσουμε το έργο του Άγγελου Θεοδωρόπουλου, χρησιμοποιήσαμε τα εργαλεία του δομικού εγχειρήματος.
Έλληνες δωρητές-συλλέκτες έργων τέχνης στο δεύτερο μισό του 19ου αιώνα και το πρώτο μισό του 20ού
Authors: Μισιρλόγλου Θεοκτίστη
Published: September 2021

Αντικείμενο της διατριβής είναι μία ειδική όψη της πολιτιστικής ζωής και δραστηριότητας μέρους της άρχουσας τάξης στην Ελλάδα, η οποία συνοψίζεται στη σχέση ορισμένων δωρεών/κληροδοτημάτων καλλιτεχνικών και ευρύτερα πολιτιστικών ελληνικών συλλογών με τη συγκρότηση ταυτότητας των συλλεκτών και την εθνοποιητική διαδικασία. Πλοηγό στο αντικείμενο αποτελούν οι δωρεές/κληροδοτήματα προς το ελληνικό έθνος-κράτος τριών ιδιωτικών πολιτιστικών συλλογών: του Γεωργίου Αβέρωφ (1818-1899), του Αλεξάνδρου Σούτσου (1839-1895) και του Αντώνη Μπενάκη (1873-1954), οι οποίοι κατά τη διάρκεια σχεδόν ενός αιώνα, περίπου από το δεύτερο μισό του 19ου αιώνα ως το πρώτο μισό του 20ού, εισάγουν στο επιστημονικό πεδίο το θέμα που έχει καταγραφεί στην ιστοριογραφία ως «ευεργετισμός».
Η παραδοσιακή θρησκευτικότητα των κατοίκων της Θράκης
Authors: Μουτάφης Παντελεήμων-Σταύρος
Published: September 2021

Στη μελέτη αυτή ερευνάται η παραδοσιακή θρησκευτικότητα των κατοίκων των Αβδήρων και οι εκδηλώσεις της θρησκευτικής τους συμπεριφοράς. Οι πληροφορίες που συγκεντρώθηκαν από την επιτόπια έρευνα, τις ζώσες εκδηλώσεις της λαϊκής ευσέβειας των κατοίκων, καὶ τη δημοσίευση του κώδικα της Ελληνορθόδοξης Κοινότητας της Μπουλούστρας (Αβδήρων) καλύπτουν τις τελετουργικές και εθιμικές εκδηλώσεις του θρησκευτικού φαινομένου στον ετήσιο εορτολογικό κύκλο και σε περιστατικές εθιμικές μορφές. Ταυτόχρονα, παρέχονται και πληροφορίες για την κοινοτική και οικονομική ζωή των κατοίκων της Ελληνορθόδοξης Κοινότητας των Αβδήρων-Μπουλούστρας κατά το β΄ μισό του 19ου αιώνα και στις αρχές του 20ού.
Ανατομική μελέτη και παραλλαγές της αρτηρίας του Adamkiewicz και σχέση αυτής με το οσφυϊκό όγκωμα
Authors: Καρπούζος Αθανάσιος
Published: September 2021

Στην παρούσα ανατομική μελέτη, ο ερευνητής μελέτησε είκοσι (20) ανθρώπινα πτώματα, που χρησιμοποιούνται για την εκπαίδευση των Β'ετών φοιτητών της Ιατρικής Σχολής Αθηνών. Από τα ανθρώπινα πτώματα, τα δώδεκα (12) ήταν γυναίκες και τα οκτώ (8) ήταν άνδρες.Επίσης χρησιμοποιήθηκαν και 8 περιπτώσεις αιμάτωσης του Νωτιαίου Μυελού από Μουσειακό υλικό εκ των οποίων οι 3 ήταν άνδρες και οι 5 γυναίκες.Στην παρούσα μελέτη, δύο παραλλαγές της αρτηρίας του Adamkiewicz βρέθηκαν κατά τη διάρκεια της ανατομής των πτωμάτων. Η λεπτομερής γνώση της ανατομίας αυτών των αρτηριακών παραλλαγών είναι υψίστης σημασίας για τους χειρουργούς που επεμβαίνουν στην θωρακο-οσφυική περιοχή. Βλάβη της αρτηρίας, τραυματισμός ή παρεμπόδιση αυτής μπορούν να οδηγήσουν σε απώλεια ούρων και κοπράνων, όπως επίσης και να προκαλέσουν μυική αδυναμία έως και παράλυση των κάτω άκρων (παραπληγία).
Speech audiometry test in modern Greek language with sentence lists for hearing impaired children
Authors: Κολούτσου Κωνσταντίνα
Published: September 2021

Σκοπός: Σκοπός αυτής της μελέτης ήταν η ανάπτυξη της Δοκιμασίας -Τέστ, το G-SEBSAT τέστ, στην ακουστική ομιλία βασισμένο σε προτάσεις για παιδιά με προβλήματα ακοής.Μέθοδοι: Προσλήφθηκαν εβδομήντα έξι παιδιά κατόπιν έγκρισης από την τοπική επιτροπή δεοντολογίας και κατόπιν ενημέρωσης από τους γονείς τους. Η συλλογή του λεξιλογίου βασίστηκε στην προβολή εικόνων που επιλέχθηκαν από δημοφιλείς αναγνωστικές ύλες στα ελληνικά στα παιδιά με προβλήματα ακοής (Hearing Impaired-ΗΙ). Εκπονήθηκε μια γραμματική ανάλυση περιεχομένου για να προσδιοριστούν οι μέσες συντακτικές και μορφολογικές δομές των φράσεων που χρησιμοποιούνται από τα παιδιά της ΗΙ ομάδας . Δέκα λίστες που σχετίζονται με αντοίστοιχες εικόνες, δημιουργήθηκαν με βάση το λεξιλόγιο και τη γραμματική ανάλυση και καταγράφηκαν από έναν άνδρα ομιλητή με μητρική του γλώσσα την σύγχρονη ελληνική. Οι δέκα λίστες παρουσιάστηκαν σε παιδιά με κανονική ακοή (Normal Hearing-NH) και σε παιδιά με HI, ενώ και στις δύο ομάδες καταγράφηκε το μέσο όριο απόκρισης ομιλίας (Speech Reception Threshold-SRT) καθώς και η κλίση της καμπύλης SRT στο επίπεδο SRT των 50% σωστών αποκρίσεων (S50). Οι κατάλογοι καταγγελιών επικυρώθηκαν σε σχέση με τη μεταβλητότητα της δυσκολίας τους σε κάθε ομάδα, καθώς και με τη μεταβλητότητα δοκιμής-επανεξέτασης των αντίστοιχων βαθμολογιών SRT.Αποτελέσματα: Το μέσο όριο απόκρισης ομιλίας (SRT) σε όλες τις λίστες για παιδιά με ΗΙ ήταν 65,27 dB και η κλίση της καμπύλης SRT στο επίπεδο SRT των 50% των σωστών αποκρίσεων ήταν 3,11% / dB. Τα αντίστοιχα αποτελέσματα σε όλους τους καταλόγους για τα παιδιά με NH ήταν 17,66 dB και 9,7% / dB αντίστοιχα. Τα SRT των παιδιών με ΗΙ συσχετίστηκαν έντονα θετικά, με στατιστικά σημαντικό τρόπο με την μέτρηση ακουστικού τόνου (Pure Tone Audiometry-ΡΤΑ) τόσο στις δοκιμασίες όσο και στις δοκιμαστικές συνεδρίες (δοκιμασία: r = 0.750, Ρ <0.0005, επανέλεγχος: r = 0.753, Ρ <0.0005). Η συσχέτιση Spearman των βαθμολογιών των τιμών SRT και των τιμών κλίσης ήταν 0.998 και 0.997 αντίστοιχα για το ΗΙ και 0.939 και 0.88 για την ομάδα με ΝΗ, υποδεικνύοντας πολύ χαμηλή μεταβλητότητα σε όλες τις συνεδρίες δοκιμής και επανεξέτασης. Επιπλέον, η ανάλυση της διακύμανσης (ANOVA) του μέσου SRT στα παιδιά με NH και τα υπολείμματα SRT στην ομάδα με HI έδειξε ότι οι διαφορετικές προτάσεις ήταν της ίδιας δυσκολίας σε κάθε ομάδα. ((F (9,81) = 0,401, ρ = 0,930 και (F (9,93) = 2,241, ρ = 0,025 αντίστοιχα).Συμπεράσματα: Για πρώτη φορά δημιουργήθηκε στην ελληνική γλώσσα επικυρωμένη δοκιμή ομιλίας ακουστικής φωνής. Οι τιμές SRT και S50 και για τα παιδιά με NH και με HI είναι συγκρίσιμες με παρόμοιες δοκιμές που αναπτύχθηκαν σε άλλες γλώσσες.
Financial analysis of demographic ageing effect on pharmaceutical expenditure of Greece
Authors: Πολίτη Αναστασία
Published: September 2021

Η ανάλυση αποσκοπεί στην ενδελεχή παρατήρηση της γεννήτριας διεργασίας της μεταβλητότητας της φαρμακευτικής δαπάνης της Ελλάδας, λαμβάνοντας υπ’ όψιν λανθάνουσες διαφοροποιήσεις στη σύνθεση του κόστους μεταξύ διακριτών «περιοχών» νοσηρότητας. Κάνει χρήση μοντέλων «frequency-severity» για την ανάλυση της φαρμακευτικής ζήτησης συνταγογραφούμενων φαρμάκων στη συνιστώσα «frequency» (συχνότητα αξιώσεων) και στη συνιστώσα «severity» (μέγεθος αξιώσεων), για κάθε θεραπευτική κατηγορία. Επίσης, περιλαμβάνει γραμμικά στοχαστικά μοντέλα τα οποία διαχειρίζονται τη δαπάνη υγείας ως μία ηλικιακά εξαρτώμενη κλαδωτή διαδικασία. Επιπλέον τα μοντέλα περιλαμβάνουν τη θεραπευτική κατηγορία του συνταγογραφούμενου φαρμάκου ως παράγοντα ελέγχου της πληθυσμιακής νοσηρότητας.Με γνώμονα τις επίσημες πληθυσμιακές στατιστικές που επισημαίνουν την επικείμενη αύξηση των γηραιών πληθυσμιακών τμημάτων κατά τις επόμενες δεκαετίες παγκοσμίως και ειδικότερα στην Ελλάδα, η διατριβή παρουσιάζει την παραγωγή ποσοτικών αποτελεσμάτων επίδρασης της δημογραφικής γήρανσης στη φαρμακευτική δαπάνη μακροχρόνια, μέσω ανάπτυξης προβολών για επιμέρους θεραπευτικές κατηγορίες. Σύμφωνα με τα έως σήμερα βιβλιογραφικά δεδομένα δεν προκύπτει καμία ανάλυση frequency – severity σε δεδομένα φαρμακευτικής περίθαλψης ούτε σε διεθνές επίπεδο, ούτε και στο εθνικό επίπεδο όπου τα ολοκληρωμένα πληροφοριακά συστήματα αναπτύχθηκαν πολύ καθυστερημένα σε σχέση με τα ευρωπαϊκά συστήματα. Η παρούσα μελέτη προσανατολίστηκε προς τη συγκεκριμένη μεθοδολογία και επιχείρησε να καλύψει το γνωστικό κενό στον τομέα της υγειονομικής περίθαλψης παράγοντας όχι μόνο γενικές εκτιμήσεις για το σύνολο του υπό μελέτη πληθυσμού αλλά και αναλυτικά αποτελέσματα για υπο-πληθυσμούς με διακριτά χαρακτηριστικά νοσηρότητας. Σε ό,τι αφορά το κύριο ζητούμενο της παρούσης μελέτης, δηλαδή την εκτίμηση της επίδρασης της δημογραφικής γήρανσης στη φαρμακευτική δαπάνη, εκτιμάται ότι η παρούσα μελέτη κομίζει ουσιαστική συνεισφορά σε αυτό το γνωστικό επίπεδο καθώς περιλαμβάνει την εκτίμηση σχετικών αποτελεσμάτων για υπο-πληθυσμούς με διακριτά χαρακτηριστικά νοσηρότητας, γεγονός που αποτελεί καινοφανή –κατά την εκτίμηση της γράφουσας- προσέγγιση στα έως σήμερα βιβλιογραφικά δεδομένα που αφορούν στην Ελλάδα.Σύμφωνα με τα αποτελέσματα, η διεργασία μεταβλητότητας της φαρμακευτικής δαπάνης χαρακτηρίζεται από υπερίσχυση των επιδράσεων «frequency» έναντι των επιδράσεων «severity», ωστόσο ο «κανόνας» αυτός δεν ισχύει για κάθε θεραπευτική ομάδα συνταγογραφούμενου φαρμάκου. Ει-δικότερα, η φαρμακευτική δαπάνη που σχετίζεται με την αποζημίωση των φαρμάκων του ουροποιητικού συστήματος, των φαρμάκων οφθαλμολογικών παθήσεων, των αντινεοπλασματικών και ανοσοτροποιητικών φαρμάκων και των φαρμάκων του αναπνευστικού συστήματος, υπόκειται εντονότερα τις επιδράσεις έλευσης του κινδύνου της δημογραφικής γήρανσης.
Διερεύνηση πρακτικών παραγωγής και διαχείρισης μεταδεδομένων ιστορικών κτηρίων
Authors: Αγάθος Μιχαήλ
Published: September 2021

Η παρούσα διατριβή μελετά τα σχήματα μεταδεδομένων και τις πρακτικές παραγωγής μεταδεδομένων, που χρησιμοποιούνται για την περιγραφή ιστορικών κυρίως κτηρίων και συνιστούν τη «ραχοκοκαλιά» πολλών και αυτόνομων καταλόγων μνημείων. Κύριο χαρακτηριστικό του περιβάλλοντος αυτού είναι η κατασκευή μη συμβατών μοντέλων περιγραφής ακινήτων μνημείων, πρακτική που οδήγησε στην καταγραφή σωρείας δομικών και σημασιολογικών ετερογενειών μεταξύ των μοντέλων αυτών. Με στόχο την επίλυση των ως άνω ετερογενειών και την εναρμόνισή του περιβάλλοντος στο οποίο η πληροφορία αυτή παράγεται και διατηρείται, εφαρμόσθηκαν ποικίλες ισχυρές τεχνικές διαλειτουργικότητας σε επίπεδο σχήματος μεταδεδομένων. Σε αυτές συμπεριλαμβάνονται προσεγγίσεις όπως της συμφιλίωσης του μοντέλου (model reconciliation), της συμφωνίας σε ένα κύριο μέτα-μοντέλο (meta-model agreement) και της συμφωνίας σε ένα κύριο μοντέλο (model agreement) (Haslhofer, Klass 2010). Ειδικότερα, η τεχνική της συμφωνίας σε ένα μέτα-μοντέλο απέδωσε ένα εννοιολογικό μοντέλο, το οποίο συλλαμβάνει όλη την κείμενη πληροφόρηση που περιλαμβάνει ένα αρχιτεκτονικό έργο, προσδιορίζοντας παράλληλα τη σημασιολογία του τομέα γνώσης. Το μοντέλο απομακρύνει την κοινότητα από την παραδοσιακή και επίπεδη παραγωγή περιγραφικών μεταδεδομένων για τα ιστορικά κτήρια, που συνήθως περιλαμβάνουν απομονωμένη και μη συνδεδεμένη πληροφόρηση σε έντυπες φόρμες με προκαθορισμένα πεδία, και την οδηγεί σε μια νέα προοπτική περιγραφής ως προς τη δομή και στις σχέσεις μεταξύ των εγγραφών αυτών. Άλλη ισχυρή τεχνική, όπως αυτή της συμφωνίας σε ένα κύριο μοντέλο, οδήγησε στην κατασκευή ενός προφίλ εφαρμογής (ARMOS profile), συμβατό με τις οδηγίες του ICOMOS για την περιγραφή ιστορικών μνημείων, που στην πραγματικότητα λειτουργεί ως ένας τύπος σχήματος μεταδεδομένων. Το προφίλ επιτρέπει για σημασιολογικές περιγραφές των πόρων αυτών, περιλαμβάνοντας βασική και κρίσιμη πληροφορία που τεκμηριωμένα εκλείπει από τα ώριμα πρότυπα περιγραφής υλικών του πολιτισμού. To ARMOS γεφυρώνει το χάσμα της απουσίας ενός σχήματος για την σε βάθος καταλογογράφηση των ιστορικών κτηρίων.
Δημογραφική αποτύπωση των νοσηλευθέντων στο Ψυχιατρικό Νοσοκομείο Κέρκυρας (1838-2000)
Authors: Τριανταφυλλούδης Ιωάννης
Published: September 2021

Ο σκοπός της παρούσας έρευνας είναι να εξεταστούν τα δημογραφικά στοιχεία των ασθενών του Ψυχιατρείου Κέρκυρας κατά την περίοδο 1838-2000. Πρόκειται για μία πρωτογενή έρευνα, καθώς βασίστηκε σε στοιχεία από τα αρχεία ασθενών του Ψυχιατρείου Κέρκυρας, σχετικά με τα δημογραφικά χαρακτηριστικά των ασθενών, αλλά και ιατρικές πληροφορίες. Τα δεδομένα αυτά αναλύθηκαν με τη χρήση περιγραφικής και επαγωγικής στατιστικής χρησιμοποιώντας το στατιστικό πρόγραμμα Statistical Package for Social Sciences (SPSS) έκδοση 21. Από την ανάλυση βρέθηκε πως, η πλειοψηφία των ασθενών ήταν άντρες, νεαρής και μέσης ηλικίας, με καταγωγή από την Κέρκυρα, και επάγγελμα γεωργοί για τους άντρες και οικιακά για τις γυναίκες. Επίσης, τους καλοκαιρινούς μήνες λάμβαναν χώρα οι περισσότερες εισαγωγές ασθενών, κυρίως τον Ιούλιο, ενώ αντίθετα περισσότερες εξαγωγές σημειώνονται τους φθινοπωρινούς και χειμερινούς μήνες, ιδίως το Δεκέμβριο. Οι γυναίκες είχαν υψηλότερο μέσο όρο ηλικίας μέχρι και το 1899, με μείωση την περίοδο 1900-1939, ενώ από το 1940 και έπειτα είχαν και πάλι υψηλότερο μέσο όρο ηλικίας σε σύγκριση με τους άντρες, υπερβαίνοντας και το μέσο όρο ηλικίας του συνόλου των ασθενών. Αντίθετα, ο μέσος όρος ηλικίας των αντρών ήταν σχεδόν πάντοτε χαμηλότερος του μέσου όρου του συνόλου των ασθενών, με εξαίρεση την περίοδο 1900-1939. Επιπρόσθετα, στην περίπτωση των αντρών, αυξημένη ήταν η εισαγωγή όσων ανήκαν στην ηλικιακή ομάδα των 26-35 ετών, ενώ στην περίπτωση των γυναικών παρατηρείται μία σταδιακή αύξηση των εισαγωγών με την αύξηση της ηλικίας. Αναφορικά με την αιτία θανάτου των νοσηλευομένων, μέχρι το 1919 η κύρια αιτία θανάτου ήταν τα εντερικά προβλήματα, μαζί με τη φυματίωση την περίοδο 1920-1939, κατά την περίοδο του Δευτέρου Παγκοσμίου Πολέμου η κύρια αιτία θανάτου ήταν ο υποσιτισμός, ενώ από το 1960 και έπειτα, τα καρδιολογικά προβλήματα. Τέλος, βρέθηκε ότι με το πέρασμα των ετών οι ασθενείς στην κατάσταση εξόδου καταγράφονταν ως ιαθέντες / εν βελτίωση, σημειώνονταν λιγότερα περιστατικά θανάτου, ενώ παρατηρήθηκε και μείωση της μέσης διάρκειας παραμονής τους στο Ψυχιατρείο Κέρκυρας.
Οι τέχνες και οι συζεύξεις τους στον 20ο αιώνα
Authors: Περιστέρης Φίλιππος
Published: September 2021

Η διδακτορική διατριβή με τίτλο “Οι τέχνες και οι συζεύξεις τους στον 20ο αιώνα”,(Με σταθερή αναφορά στο έργο του Theodor Adorno και τη Σχολή της Φρανκφούρτης,η περίπτωση της μουσικής), αναζητώντας το συγκείμενο (context), το σύνολο δηλαδήτων πολιτιστικών συμφραζομένων της μουσικής τα οποία συχνά αντιμετωπίζονταιεκτός αυτής, επισκοπεί αρχικά μεταξύ του πυλώνα των θετικών επιστημών και εκείνουτης φιλοσοφίας (αισθητική) σε ότι αφορά στα περί της μουσικής. Στο πρώτο μέροςπαρουσιάζονται όλα εκείνα τα στοιχεία που περιβάλλουν τη μουσική από το παρελθόνμέχρι σήμερα στην αναζήτηση του ουδού μεταξύ της επιστημονικής και της αισθητικήςτης υπόστασης. Στα πρώτα κεφάλαια του πρώτου μέρους αναδύονται οι σχέσεις τηςμουσικής με τα μαθηματικά, τη φυσική και τη βιολογία και στη συνέχεια οι αντίστοιχεςφιλοσοφικές θεωρήσεις με κατάληξη τις θέσεις της Σχολής της Φρανκφούρτης καιειδικότερα το σύνολο του προγράμματος του Theodor Adorno. Στο δεύτερο και κύριοσε έκταση μέρος της διατριβής, αναλύεται σε δυαδικά ζεύγη τεχνών η σχέση πουδημιουργείται από τις συζεύξεις/συμπράξεις των τεχνών και την εκάστοτεκαλλιτεχνική όσμωση. Οι πηγές άντλησης του υλικού είναι οι ίδιες οι τέχνες, τα έργατους και οι έγκριτες αναφορές από την αρχαιότητα μέχρι τις μέρες μας με κύριο άξονατων δυναμικών αυτών συσχετισμών τις θέσεις της Σχολής της Φρανκφούρτης. Αξίζεινα σημειωθεί ότι στο κεφάλαιο σχετικά με τη λογοτεχνία προκύπτουν παρατηρήσειςσχετικά με ένα θέμα που δεν έχει θιγεί εντός των πονημάτων του ίδιου του T.Adornoπαρά μόνο μέσα από τη συμβολή του στη συγγραφή του μυθιστορήματος Dr.Faustusτου T. Mann. Η αναφορά σχετίζεται με τα μουσικά συστήματα η θεωρητική καιπρακτική των οποίων έχει εκτεθεί στο πρώτο μέρος της διατριβής. Στο τρίτο μέροςγίνεται μια απόπειρα προσέγγισης των επίγονων τάσεων στο θεωρητικό και αισθητικόπεδίο και ειδικά στις σύγχρονες καλλιτεχνικές και επιστημονικές συμπράξεις τηςμουσικής με τις υπόλοιπες τέχνες. Η συμπερασματική κατάληξη αποτελεί προϊόν πουάπτεται του σημερινού σχετικού προβληματισμού καθώς επικαιροποιεί τα αρχικάδεδομένα μέσα από μια νέα οπτική και θεώρηση στον 21ο αιώνα.
Η μετανακτορική περίοδος στην ακραία ανατολική Κρήτη
Authors: Ζωιτόπουλος Μιχαήλ
Published: September 2021

Κύριο στόχο της παρούσας μελέτης αποτελεί η προσπάθεια ανάπλασης του αρχαιολογικού τοπίου στην ακραία ανατολική Κρήτη, κατά το δεύτερο μισό του 15ου αιώνα π.Χ. και κατά το 14ο αιώνα π.Χ., έπειτα, δηλαδή, από τον εκτεταμένο ορίζοντα της καταστροφής που έπληξε τις σημαντικότερες θέσεις της περιοχής στο τέλος της Νεονακτορικής περιόδου. Βασικό μεθοδολογικό εργαλείο αποτελεί η μελέτη των αρχιτεκτονικών και στρωματογραφικών δεδομένων καθώς και η μελέτη των κεραμεικών αποθέσεων των υπό εξέταση περιόδων (Υστερομινωική ΙΙ έως Υστερομινωική ΙΙΙΑ2/πρώιμη Υστερομινωική ΙΙΙΒ), από τον οικισμό της Κάτω Ζάκρου Σητείας.
Οι Έλληνες και η υπεύθυνη κατανάλωση
Authors: Αμβροσίου Αφροδίτη
Published: September 2021

Στην παρούσα εργασία διερευνάται η φυσιογνωμία και τα χαρακτηριστικά γνωρίσματα του σύγχρονου Έλληνα πράσινου καταναλωτή, καθώς και οι προσδιοριστικοί, παρακινητικοί αλλά και ανασταλτικοί παράγοντες της κατανάλωσης πράσινων προϊόντων στους Έλληνες. Η παρούσα έρευνα πραγματοποιήθηκε μεταξύ Ιουλίου 2015 και Ιανουαρίου 2016. Η επιλογή του δείγματος έγινε με απλή δειγματοληψία και περιλαμβάνει τυχαίο δείγμα Ν=558 ατόμων. Το δείγμα αποτελείται κατά 49,1% από άντρες και κατά 50,9% από γυναίκες, με ηλικία από 19 έως 77 ετών με μ.ο. ηλικίας τα 45,59 έτη.Από τους δημογραφικούς παράγοντες, το φύλο των ερωτώμενων και το ετήσιο ατομικό καθαρό εισόδημα αποδεικνύονται στατιστικά σημαντικοί προσδιοριστικοί παράγοντες της πράσινης κατανάλωσης. Στην τάση για πράσινη κατανάλωση υπερτερούν οι γυναίκες και όσοι έχουν εισόδημα κάτω από 16.000€ έναντι των υπολοίπων. Αποδεικνύονται στατιστικά σημαντικοί παρακινητικοί παράγοντες της κατανάλωσης πράσινων προϊόντων η τάση των ερωτώμενων να τιμωρούν μέσω της κατανάλωσης, να συμμετέχουν στα κοινά, να προτιμούν τα οικολογικά πιστοποιημένα προϊόντα, να ανακυκλώνουν και να διαβάζουν τα χαρακτηριστικά ή τα συστατικά του προϊόντος πριν το αγοράσουν. Η φιλική προς το περιβάλλον πίστη των ερωτώμενων πως αν κατανάλωναν υπεύθυνα, θα ήταν ο κόσμος πιο βιώσιμος περιβαλλοντικά αποδεικνύεται επίσης στατιστικά σημαντικός παρακινητικός παράγοντας της πράσινης κατανάλωσης. Ανασταλτικός παράγοντας της πράσινης κατανάλωσης αποτελεί η μη φιλική προς το περιβάλλον τάση των ερωτώμενων να χρησιμοποιούν στα ψώνια την κοινή πλαστική σακούλα μίας χρήσης.
Η έννομη προστασία των δεδομένων οικονομικής συμπεριφοράς από την αθέμιτη ηλεκτρονική επεξεργασία τους
Authors: Μυλώση Μαρία
Published: September 2021

Η χρήση των Τεχνολογιών Πληροφορικής και Επικοινωνιών (ΤΠΕ) διευκόλυνε τη ροή της κάθε είδους πληροφορίας.Η διάδοση των προσωπικών πληροφοριών ή άλλως των προσωπικών δεδομένων αποτέλεσε βασικό εργαλείο για τη χάραξη στρατηγικής πολιτικής της Ε.Ε., την οργάνωση της δημόσιας διοίκησης, τον επιχειρησιακό σχεδιασμό, τη δημιουργία και τη λειτουργία πληροφοριακών συστημάτων. Η ψήφιση της κοινοτικής Οδηγίας 95/46/ΕΚ ήρθε να καλύψει τα νομοθετικά κενά σε επίπεδο προστασίας προσωπικών δεδομένων, λαμβάνοντας υπόψη τους κινδύνους προσβολής του ιδιωτικού βίου του ατόμου μέσω της υποκλοπής των προσωπικών του δεδομένων και του περιορισμού της πληροφοριακής του αυτονομίας. Η παρούσα μελέτη καταγράφει την έννομη προστασία των προσωπικών δεδομένων οικονομικής συμπεριφοράς στο ψηφιακό περιβάλλον μέσω της σχετικής νομοθεσίας και νομολογίας στην Ελλάδα και τη Γαλλία, με κριτήριο το διαφορετικό ρυθμό χρήσης της πληροφορικής και ενσωμάτωσης της κοινοτικής οδηγίας στις δύο χώρες.Η παρούσα διατριβή χωρίζεται σε δύο μέρη. Στο πρώτο μέρος επεξηγούνται οι βασικές έννοιες και γίνονται οι απαραίτητες διακρίσεις, εξετάζεται η επεξεργασία των δεδομένων σε περιβάλλον ηλεκτρονικού εμπορίου και σε περιβάλλον ηλεκτρονικής διακυβέρνησης, αναλύεται η επεξεργασία των δεδομένων στο πλαίσιο παροχής ηλεκτρονικών τραπεζικών υπηρεσιών από την «ΤΕΙΡΕΣΙΑΣ Α.Ε.» αλλά και από το γαλλικό τραπεζικό σύστημα και γίνεται εκτενής αναφορά στο περιβάλλον ασφάλειας των πληροφοριακών συστημάτων που περιέχουν δεδομένα οικονομικής φύσεως. Στο δεύτερο μέρος της διατριβής παρουσιάζεται η νομική προστασία προσωπικών δεδομένων και οι ειδικοί νόμοι στο ελληνικό και στο γαλλικό δίκαιο, το αντικείμενο, το πεδίο εφαρμογής και οι βασικές έννοιες του ελληνικού και του γαλλικού νόμου, η έννοια της συγκατάθεσης, οι αρχές επεξεργασίας των προσωπικών δεδομένων, η διασύνδεση των αρχείων και η διασυνοριακή ροή δεδομένων, τα δικαιώματα των υποκειμένων, οι αρμόδιες Αρχές προστασίας προσωπικών δεδομένων, οι προβλεπόμενες κυρώσεις, η νομική προστασία των προσωπικών δεδομένων στο ελληνικό και στο γαλλικό δίκαιο μέσω των διατάξεων του Συντάγματος, του Αστικού και του Ποινικού Κώδικα και τέλος η νομική προστασία των προσωπικών δεδομένων στο διεθνές δίκαιο. Σαν συμπέρασμα της μελέτης τονίζεται η αμφίδρομη σχέση δικαίου και τεχνολογίας καθώς και η ανάγκη επαγρύπνησης όχι μόνο του υπευθύνου επεξεργασίας προσωπικών δεδομένων αλλά και του ίδιου του υποκειμένου των δεδομένων.